Veiligheid opgeskerp ná inbraak by hoofregter se kantoorHoofregter Mogoeng Mogoeng. Foto: Flickr/GovernmentZA Die departement van justisie en konstitusionele ontwikkeling het Maandag in ŉ verklaring gesê maatreëls is reeds in plek gestel om veiligheid op te skerp by alle kritieke staatsinfrastruktuur. Mthunzi Mhaga, woordvoerder van die departement, het die inbraak bevestig wat Saterdagoggend by die kantoor van die hoofregter, Mogoeng Mogoeng, plaasgevind het. Maroela Media het vroeër berig minstens 15 rekenaars wat sensitiewe inligting bevat, is uit een kantoor in Midrand gesteel. “Die inligting behels menslikehulpbroninligting van regters en werkers van die kantoor van die hoofregter,” het Mhaga bygevoeg. “Ons is aangesê om nie enige verdere inligting bekend te maak nie, aangesien dit die ondersoek van die Suid-Afrikaanse Polisiediens kan benadeel.” Mhaga het gesê die kantoor van die hoofregter word, net soos enige ander regeringsperseel, deur ŉ privaat veiligheidsmaatskappy beskerm. “Die parlement is reeds besig met die Wetsontwerp oor Kritieke Infrastruktuur wat betref die Wet op Nasionale Sleutelpunte. Die wetsontwerp is gepubliseer vir publieke kommentaar. Die wetgewing sal seker maak dat streng veiligheidsmaatreëls in plek gestel word om veiligheid op te skerp by hoërisikopersele en infrastruktuur.” Lees alle vorige berigte oor Mogoeng Mogoeng op Maroela Media.